Title: พระราชกฤษฎีกาถอนสภาพการเป็นสาธารณสมบัติของแผ่นดินที่ใช้เพื่อประโยชน์ของแผ่นดินโดยเฉพาะของที่ราชพัสดุ ในท้องที่ตำบลทุ่งสุขลา อำเภอศรีราชา จังหวัดชลบุรี พ.ศ. 2548

พระราชกฤษฎีกา

พระราชกฤษฎีกา
ถอนสภาพการเป็นสาธารณสมบัติของแผ่นดิน
ที่ใช้เพื่อประโยชน์ของแผ่นดินโดยเฉพาะของที่ราชพัสดุ
ในท้องที่ตำบลทุ่งสุขลา
อำเภอศรีราชา จังหวัดชลบุรี
พ.ศ.
๒๕๔๘

ภูมิพลอดุลยเดช
ป.ร.
ให้ไว้
ณ วันที่ ๑๒ เมษายน พ.ศ. ๒๕๔๘
เป็นปีที่
๖๐ ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช มีพระบรมราชโองการโปรดเกล้าฯ
ให้ประกาศว่า

โดยที่เป็นการสมควรถอนสภาพการเป็นสาธารณสมบัติของแผ่นดินที่ใช้เพื่อประโยชน์ของแผ่นดินโดยเฉพาะของที่ราชพัสดุ
ในท้องที่ตำบลทุ่งสุขลา อำเภอศรีราชา จังหวัดชลบุรี บางส่วน

อาศัยอำนาจตามความในมาตรา ๒๒๑ ของรัฐธรรมนูญแห่งราชอาณาจักรไทย
และมาตรา ๙ แห่งพระราชบัญญัติที่ราชพัสดุ พ.ศ. ๒๕๑๘ จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้
ดังต่อไปนี้

มาตรา ๑  พระราชกฤษฎีกานี้เรียกว่า พระราชกฤษฎีกาถอนสภาพการเป็น
สาธารณสมบัติของแผ่นดินที่ใช้เพื่อประโยชน์ของแผ่นดินโดยเฉพาะของที่ราชพัสดุ ในท้องที่ตำบลทุ่งสุขลา
อำเภอศรีราชา จังหวัดชลบุรี พ.ศ. ๒๕๔๘

มาตรา ๒[๑]
 พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓  ให้ถอนสภาพการเป็นสาธารณสมบัติของแผ่นดินที่ใช้เพื่อประโยชน์ของแผ่นดินโดยเฉพาะของที่ราชพัสดุ
แปลงหมายเลขทะเบียน ที่ ชบ. ๓๔๑ เนื้อที่ทั้งหมดประมาณ ๑,๙๔๑ ไร่ ๒ งาน ๑๕ ตารางวา
บางส่วน โดยมีเนื้อที่ประมาณ ๑,๔๕๖ ไร่ ๘๓ ตารางวา ในท้องที่ตำบลทุ่งสุขลา
อำเภอศรีราชา จังหวัดชลบุรี ภายในแนวเขตตามแผนที่ท้ายพระราชกฤษฎีกานี้

มาตรา ๔  ให้รัฐมนตรีว่าการกระทรวงการคลังรักษาการตามพระราชกฤษฎีกานี้

ผู้รับสนองพระบรมราชโองการ
พันตำรวจโท
ทักษิณ ชินวัตร
นายกรัฐมนตรี

[เอกสารแนบท้าย]

๑. 
แผนที่ท้ายพระราชกฤษฎีกาถอนสภาพการเป็นสาธารณสมบัติของแผ่นดินที่ใช้เพื่อประโยชน์ของแผ่นดินโดยเฉพาะของที่ราชพัสดุในท้องที่ตำบลทุ่งสุขลา
อำเภอศรีราชา จังหวัดชลบุรี พ.ศ. ๒๕๔๘

(ดูข้อมูลจากภาพกฎหมาย)

หมายเหตุ
:- เหตุผลในการประกาศใช้พระราชกฤษฎีกาฉบับนี้ คือ เนื่องจากที่ราชพัสดุแปลงหมายเลขทะเบียนที่
ชบ. ๓๔๑ เนื้อที่ทั้งหมดประมาณ ๑,๙๔๑ ไร่ ๒ งาน ๑๕ ตารางวา ในท้องที่ตำบลทุ่งสุขลา
อำเภอศรีราชา จังหวัดชลบุรี มีสภาพเป็นสาธารณสมบัติของแผ่นดินที่ใช้เพื่อประโยชน์ของแผ่นดินโดยเฉพาะ
และอยู่ในความครอบครองดูแลและใช้ประโยชน์ในราชการเป็นศูนย์ฝึกอบรม กรมการพัฒนาชุมชน
กระทรวงมหาดไทย แต่โดยที่ที่ราชพัสดุแปลงดังกล่าวทั้งแปลงอยู่ในเขตเวนคืนตามพระราชบัญญัติเวนคืนอสังหาริมทรัพย์ในท้องที่ตำบลทุ่งสุขลา
อำเภอศรีราชา และตำบลบางละมุง อำเภอบางละมุง จังหวัดชลบุรี พ.ศ. ๒๕๒๑
เพื่อประโยชน์ของรัฐในการสร้างท่าเรือน้ำลึกและกิจการอื่นซึ่งเกี่ยวเนื่องกับการท่าเรือ
ซึ่งปัจจุบันกรมการพัฒนาชุมชนได้เลิกใช้เพื่อประโยชน์ของแผ่นดินโดยเฉพาะและไม่ประสงค์จะสงวนไว้ใช้เพื่อประโยชน์เช่นนั้นอีกต่อไป
และปรากฏว่าที่ราชพัสดุแปลงดังกล่าวส่วนหนึ่งยังมีปัญหาข้อพิพาทกับราษฎร จึงสามารถดำเนินการรังวัดและจัดทำแผนที่ในบริเวณบางส่วนของที่ราชพัสดุแปลงดังกล่าวที่ไม่มีปัญหาข้อพิพาทเนื้อที่ประมาณ
๑,๔๕๖ ไร่ ๘๓ ตารางวา สมควรถอนสภาพการเป็นสาธารณสมบัติของแผ่นดินที่ใช้เพื่อประโยชน์ของแผ่นดินโดยเฉพาะของที่ราชพัสดุแปลงดังกล่าวบางส่วน
ตามมาตรา ๙ แห่งพระราชบัญญัติที่ราชพัสดุ พ.ศ. ๒๕๑๘ เพื่อดำเนินการโอนกรรมสิทธิ์ให้แก่การท่าเรือแห่งประเทศไทยต่อไป
จึงจำเป็นต้องตราพระราชกฤษฎีกานี้

ฐิติพงษ์/ผู้จัดทำ
๑๐
พฤษภาคม ๒๕๔๙

[๑]
ราชกิจจานุเบกษา เล่ม ๑๒๒/ตอนที่ ๓๗ ก/หน้า ๑๙/๖ พฤษภาคม ๒๕๔๘